**Ministru kabineta instrukcijas projekta „Grozījumi Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nacionālās attīstības padomes 2011.gada 18.aprīļa sēdes protokollēmuma Nr.1, 4.§, 3.4. apakšpunkts – Veselības ministrijai sagatavot grozījumus Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība”, paredzot, ka, izstrādājot tiesību akta projektu tiek apzināta tā ietekme uz veselību, un tas tiek atspoguļots tiesību akta projekta sākotnējās ietekmes novērtējuma ziņojumā. |
| 2. | Pašreizējā situācija un problēmas | Tiesības uz veselību ir viena no cilvēka pamattiesībām. Latvijas Republikas Satversmes 111.pantā ir noteikts, ka „valsts aizsargā cilvēku veselību un garantē ikvienam medicīniskās palīdzības minimumu”. Arī Eiropas Kopienas dibināšanas līguma 152.pantā teikts, ka „nosakot un īstenojot visu Kopienas politiku un darbības, ir jānodrošina augsts cilvēku veselības aizsardzības līmenis”. Savukārt, katra cilvēka individuāla atbildība ir visu valsts nodrošināto iespēju izmantošana savas veselības saglabāšanā.  Veselība kā viena no pamatvērtībām ir cilvēka dzīves kvalitātes, viņa ģimenes un arī sabiedrības labklājības pamats. Veselīga sabiedrība ir produktīvas un ražīgas ekonomikas un valsts attīstības pamats. Sabiedrības veselība ir nozīmīga sabiedrības ilgtspējīgas attīstības pamatnozare un viens no sabiedrības organizētas darbības veidiem, lai saglabātu, uzlabotu un atjaunotu cilvēku veselību.  Eiropas Komisijas Baltajā grāmatā „Kopā par veselību. ES stratēģiskā pieeja 2008.-2013.gadam” un Pasaules Veselības organizācijas pamatnostādnēs Eiropas reģionam „Veselība visiem 21.gadsimtā” viens no veselības politikas pamatprincipiem ir „**Veselība visās politikās”**. Šis princips paredz, ka citām nozarēm, institūcijām un organizācijām jābūt iesaistītām un līdzatbildīgām sabiedrības veselības saglabāšanā un uzlabošanā, ņemot vērā, ka ir virkne tādu veselības riska faktoru (ekonomiskie, sociālie, kultūras, vides u.c.), kuri atrodas ārpus veselības nozares ietekmes. Sabiedrības veselība nav tikai veselības politikas jautājums, ir virkne politikas jomu, kas ietekmē sabiedrības veselību, piemēram, reģionālā un vides politika, nodokļu politika, lauksaimniecības politika, transporta politika, iekšējā tirgus politika u.c. Veselība nav šo nozaru politikas primārais mērķis, tomēr tās var ievērojami ietekmēt sabiedrības veselību. Liela nozīme sabiedrības veselības un labklājības uzlabošanā ir visu citās politikas jomās pieejamo instrumentu izmantošanai. Princips „**Veselība visās politikās”** paredz veselības politikā iesaistīt jaunus partnerus, lai stiprinātu veselības jautājumu integrāciju visās Eiropas Savienības (turpmāk – ES) dalībvalstu un reģionu politikas jomās, izmantojot ietekmes novērtējumu un vērtēšanas instrumentus.  Daudzi sabiedrības veselības rādītāji Latvijā (traumatisms, priekšlaicīga mirstība no sirds asinsvadu slimībām, mātes un bērna veselība u.c.) arvien būtiski atpaliek no ES vidējiem rādītājiem. Veselības ministrija ir uzsākusi darbu pie Sabiedrības veselības pamatnostādņu 2011.-2017.gadam izstrādes, kuru galvenais mērķis ir saglabāt, uzlabot un atjaunot Latvijas iedzīvotāju veselību un pagarināt kvalitatīva mūža ilgumu. Veselības politikas izstrāde un īstenošana nav tikai Veselības ministrijas atbildība, bet visu, īpaši vides, satiksmes, iekšlietu, zemkopības un izglītības, nozaru iesaistīšanās un sabiedrības veselības jautājumu izpratne, tādejādi nodrošinot principa **„Veselība visās politikās”** īstenošanu.  Sabiedrības veselības rādītāju uzlabošanās valstī iespējama tikai tad, ja veselība tiks iekļauta visās politikas jomās, kā arī, ja visiem valsts iedzīvotājiem tiks nodrošinātas vienlīdzīgas iespējas saņemt veselības aprūpes pakalpojumus. Veselības saglabāšana un uzlabošana ir katra indivīda, sabiedrības un arī valsts kopīga atbildība, realizējot dažādu nozaru politiku. Ieguldot valsts budžeta līdzekļus veselības veicināšanā un slimību profilaksē, izmaksas ir zemākas nekā cīnoties ar sekām – ārstējot slimības.  Tā kā citu nozaru politika, kur veselība nav primārais mērķis, var ievērojami ietekmēt iedzīvotāju veselību, pieņemot lēmumus ir svarīgi izvērtēt to ietekmi uz veselību. Valstij ir nepieciešams vesels iedzīvotājs, tādēļ ikviena sektora interesēs ir pieņemt tādus lēmumus, kuri veselību ietekmē pozitīvi. Sabiedrības veselību pozitīvi ietekmē, piemēram, veselībai nekaitīgas, drošas pārtikas izplatīšana, pārtikas produktu marķēšana, drošības pasākumu ievērošana, sniedzot pakalpojumus, sadzīves atkritumu savākšana un utilizācija, dzeramā ūdens kvalitātes nodrošināšana un kontrole, dzīvnieku infekcijas slimību izplatības ierobežošana, darba vides risku uzraudzība u.c. Primāri šie pasākumi tiek veikti, lai sasniegtu attiecīgās nozares izvirzīto politikas mērķi, taču šie pasākumi sniedz pozitīvu ieguldījumu sabiedrības veselības uzlabošanā.  Šobrīd, izstrādājot tiesību aktu projektus, to ietekme uz veselību netiek detalizēti vērtēta. Taču augstāk minētie piemēri norāda uz visu nozaru atbildību sabiedrības veselības saglabāšanā un uzlabošanā.  Ievērojot to, ka valsts iedzīvotāju veselības stāvoklis lielā mērā ietekmē katras nozares attīstību un izaugsmes iespējas, pieņemot lēmumus un veicot pasākumus, būtu jāvērtē, vai tie nerada negatīvu ietekmi uz veselību un šādu ietekmi var izvērtēt pēc rezultātiem veselības jomā un pēc iedzīvotāju veselības stāvokļa.  Ņemot vērā augstāk minēto, Veselības ministrija ir izstrādājusi Ministru kabineta instrukcijas projektu „Grozījumi Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība”” (turpmāk – projekts), paredzot, ka, izstrādājot tiesību akta projektus, tiks apzināta to ietekme uz veselību, un tas tiks atspoguļots tiesību akta projekta sākotnējās ietekmes novērtējuma ziņojumā. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Projekta mērķis ir veikt grozījumus Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība”, lai papildinātu to ar tiesiskā regulējuma ietekmes uz veselību izvērtējumu. Tādejādi, izstrādājot normatīvo aktu projektus katrā no politikas jomām, tiktu apzināta to ietekme uz veselību un veicināta visu nozaru iesaistīšanās sabiedrības veselības saglabāšanā un uzlabošanā.  Projekts atrisinās šīs nodaļas 2.punktā minēto problēmu, jo, izvērtējot tiesību aktu projektu ietekmi uz veselību, citu politikas jomu speciālisti vairāk iesaistīsies Latvijas iedzīvotāju veselības saglabāšanā, uzlabošanā un atjaunošanā, kā arī sekmēs tādu lēmumu pieņemšanu, kas veselību ietekmē pozitīvi, kā rezultātā sabiedrības veselības radītāji uzlabosies un tuvināsies ES vidējiem rādītājiem. |
| 5. | Projekta izstrādē iesaistītās institūcijas | Nav |
| 6. | Iemesli, kādēļ netika nodrošināta sabiedrības līdzdalība | Projekts, galvenokārt, attiecas uz valsts pārvaldē nodarbinātajiem un plašākas sabiedrības daļas intereses tieši neskar. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Projekta tiesiskais regulējums attiecināms uz valsts pārvaldes darbiniekiem. Šobrīd nav pieejama informācija par mērķgrupas skaitlisko lielumu, jo nav statistikas datu par to, cik daudz no valsts iestādēs nodarbinātajiem nodarbojas ar tiesību aktu projektu izstrādi un veic sākotnējās ietekmes izvērtēšanu. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Tiesību aktu projektu saskaņošanas dalībnieki - valsts pārvaldes iestādes, pašvaldības, nevalstiskās organizācijas u.c. |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Valsts pārvaldes darbiniekiem, izstrādājot tiesību aktu projektus, būs jāvērtē atsevišķi tiesiskā regulējuma ietekme uz veselību. Tiesību aktu projektu saskaņošanas dalībniekiem, saskaņojot tiesību aktu projektus, būs jāvērtē arī tiesiskā regulējuma ietekme uz veselību. |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts pārvaldes iestādes |
| 2. | Projekta izpildes ietekme uz pārvaldes funkcijām | Tiks nodrošināts esošo funkciju ietvaros |
| 3. | Projekta izpildes ietekme uz pārvaldes institucionālo struktūru  Jaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūru  Esošo institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru  Esošo institūciju reorganizācija | Projekts šo jomu neskar |
| 6. | Cita informācija | Nav |

Anotācijas III, IV, V un VI sadaļa – projekts šīs jomas neskar.

Veselības ministre I.Circene

14.11.2011. 10:05

1120

I. Birzniece

67876161, [inga.birzniece@vm.gov.lv](mailto:inga.birzniece@vm.gov.lv)